# Planet 51

Planet 51 és una pel·lícula d'animació de 2009, dirigida per Jorge Blanco amb la co-direcció de Javier Adad i Marcos Martínez. Està produïda per l'empresa espanyola Ilion Animation Studios i la britànica HandMade Films, i distribuïda per Sony Pictures a través de TriStar Pictures.
La pel·lícula fou titulada originalment Planet One, però es va haver de canviar de nom a Planet 51, ja que tots els "Planets" de l'1 al 50 eren marques ja registrades. A data de l'estrena, era la pel·lícula més cara que s'havia produït a l'estat espanyol. La versió en català sortí el 27 de novembre d'aquell any per a vint-i-set sales cinematogràfiques, 25 de les quals a Catalunya, una a Mallorca i una a Andorra.

## Argument

Planet 51 és la història d'una família d'extraterrestres que viu tranquil·lament en el seu planeta fins a l'arribada del que per a ells és un alienígena: un home. El Capità Charles "Chuck" Baker, astronauta americà, aterra a Planet 51 pensant que és la primera persona a trepitjar el planeta. Per a la seva sorpresa, descobreix que el planeta està habitat per petites criatures verdes que viuen feliçment en un món omplert de tanques blanques, reminiscència de l'alegre innocència de l'Amèrica dels anys 50, i l'únic temor de les quals és el de ser envaïts per alienígenes... com Chuck! Ajudat pel seu company robot "Rover" i el seu nou amic Lem, Chuck haurà d'obrir-se camí a través de l'enlluernador i desconcertant paisatge del planeta per no convertir-se en una peça permanent del Museu Espacial d'Invasors Alienígenes de Planet 51.

## Repartiment

| Veu en anglès | Doblatge al català | Personatge |
| Dwayne Johnson | Eduard Farelo | Capità Charles "Chuck" T. Baker |
| Justin Long | Roger Isasi-Isasmendi | Lem |
| Jessica Biel | Núria Trifol | Neera |
| Seann William Scott | Lluís Posada | Skiff |
| Gary Oldman | Jaume Comas | General Grawl |
| John Cleese | Jordi Vila | Professor Kipple |
| Freddie Benedict | Ivan Labanda | Eckle |
| Alan Marriott | Kai Stroink | Glar |
| Mathew Horne | Jordi Pons | soldat Vesklin |
| James Corden | Ramon Canals | soldat Vernkot |
| ??? | Joaquim Sota | Pare de Lem |
| ??? | Domènec Farell | Pare de Neera |
| ??? | Victòria Pagès | Mare de Neera |
| ??? | Pep Anton Muñoz | Reporter |
| ??? | Jaume Lleal | Capità |
| ??? | Roser Aldabó | Professora |
| ??? | Quim Roca | Cap de la Patrulla |
| ??? | Jaume Mallofré | Policia |
| ??? | Iris Lago | Actriu |

## Premis

* 2010: Goya a la millor pel·lícula d'animació

## Rebuda

* "Encara que no em va entusiasmar, 'Planet 51' és un alegre i elegant film d'animació en gloriós 2-D. (...) Puntuació: ★★½ (sobre 4)."
* "Una bona idea pobrament executada, una animació poc pensada que fins i tot els nens reconeixeran com una insípida broma sobre les convencions de la ciència-ficció (...) no hi ha res divertit, provocador o compromès"

## Referències

* ↑ "Planet One Poster", TrailerAddict.com, 12 de desembre 2007 (consulta: 24-11-09).
* ↑ Planet 51 arriba en català a 27 sales del país, RacóCatalà.cat, 24 de novembre 2009 (consulta: 24-11-09).
* ↑ Gencat.cat - Fitxa tècnica de la pel·lícula, Generalitat de Catalunya (consulta: 24-11-09).
* ↑ «Planet 51». The New York Times.
* ↑ Fitxa de doblatge al català
* ↑ Ebert, Roger Chicago Sun-Times.
* ↑ McCarthy, Todd Variety.

## Enllaços externs

* Planet 51 - Lloc web oficial